जयपुर क्राइम ब्रांच ने भारत-पाकिस्तान बॉर्डर से 11KG नशे का सामान जब्त किया, तस्कर के निशानदेही पर कार्रवाई
Rajasthan India Pakistan Border (Jaisalmer) Drug Smuggling Case; भारत-पाकिस्तान बॉर्डर से लगे इलाके से 11KG की हेरोइन जब्त की गई है। इसकी कीमत करीब 40 करोड़ रुपए बताई जा रही है।
भारत-पाकिस्तान बॉर्डर से लगे इलाके से 11KG की हेरोइन जब्त की गई है। इसकी कीमत करीब 40 करोड़ रुपए बताई जा रही है। जैसलमेर में शनिवार को यह संयुक्त कार्रवाई क्राइम ब्रांच जयपुर, सीआईडी और जैसलमेर-गंगानगर पुलिस ने की। इस दौरान किसी की गिरफ्तारी नहीं हुई है। 3 दिन पहले श्रीगंगानगर में तस्कर भुट्‌टा सिंह (40) पकड़ा गया था। उसी की निशानदेही पर इतनी बड़ी नशे की खेप पकड़ी गई है।
अतिरिक्त महानिदेशक (ADG क्राइम) दिनेश एमएन ने बताया कि जैसलमेर के बॉर्डर इलाके के झिनझिनयाली इलाके में कार्रवाई की गई है। मीठड़ाऊ क्षेत्र से यह बरामदगी हुई है। हेरोइन के 11 पैकेट पुलिस को मिले हैं।
3 दिन पहले 470 ग्राम हेरोइन के साथ पकड़ा गया था तस्कर
तस्कर भुट्टा सिंह को 3 दिन पहले श्रीगंगानगर के सूरतगढ़ में 470 ग्राम हेरोइन के साथ पकड़ा गया था। उसके साथ उसका मौसेरा भाई पूगल तहसील के चक एक आरएम निवासी खेत सिंह पुत्र रुग सिंह तथा कोलायत तहसील के पूगल थाना क्षेत्र के आरडी 820 के रहने वाले सुनील कुमार पुत्र देशराम कंबोज को भी गिरफ्तार किया गया था। भुट्‌टा सिंह बाडमेर जिले के गडरा रोड थाना क्षेत्र के गांव नरसिंहगढ़ का रहने वाला है।
चलाया संयुक्त सर्च अभियान
पुलिस को भुट्टा सिंह से पूछताछ में अलग-अलग जगह पर हेरोइन छिपाए होने की जानकारी मिली। उसकी मंगवाई करीब 37 किलो हेरोइन में से 10 किलो पहले सीआईडी सीबी ने बरामद कर ली थी। भुट्‌टा सिंह और उसके दो साथियों के पास 470 ग्राम हेरोइन मिली थी। अब पुलिस ने जैसलमेर के झिनझिनयाली इलाके से 11 किलो हेरोइन बरामद की है।
सर्च ऑपरेशन जारी
यह पूरी कार्रवाई श्रीगंगानगर के एसपी परिस देशमुख और क्राइम ब्रांच जयपुर के उपमहानिरीक्षक राहुल प्रकाश की देखरेख में हुई। देशमुख ने बताया कि भुट्टा सिंह की गिरफ्तारी के बाद श्रीगंगानगर, जैसलमेर पुलिस व सीआईडी सीबी ने संयुक्त कार्रवाई की है। शनिवार देर रात तक सर्च ऑपरेशन जारी रही।